Նախկին հեղաշրջումների նոստալգիայով տոգորված «ռոմանտիկ» զինվորականները չէին մոռացել նաև իրենց գործողությունների խորհրդանշական կողմի մասին։ Օրինակ TRT հեռուստաընկերության գրավումը պրակտիկ ոչ մի խնդիր, ըստ էության, չէր լուծում, երբ կային ավելի վարկանիշային շատ այլ հեռուստաալիքներ և տեղեկատվական աղբյուրներ։ Պատահական չէր, ըստ իս, նաև հեղաշրջման համար ընտրված օրը։ Սրանից ուղիղ 190 տարի առաջ՝ 1826թ. հուլիս 15-ին նախկին ենիչերական զորքերը ցրվեցին և նրանց փոխարեն ստեղծվեց նոր բանակը՝ Asakir-i Mansure-i Muhammediyye (Մուհամեդի հաղթանակած բանակներ)՝ օսմանյան Մահմուդ II սուլթանի գլխավորությամբ։ Սա Օսմանյան կայսրության նոր զինվորականությունն էր, որից հետո պետք է ծնվեին ապագա երիտթուրքերն ու քեմալիստները։